|  |  |
| --- | --- |
|  | **Univerzita J. Selyeho**Pedagogická fakultaBratislavská cesta 3322, P.O.Box 54, 945 01 Komárno |

**Disszertációs munka témák a Neveléstudományi Doktori Iskola tanulmányi programon a 2025/2026-os akadémiai évre**

|  |  |
| --- | --- |
| **Témavezető** | **Téma** |
| **prof. Dr. Ambrus Attila Józsefné Katalin Kéri, DSc.** SJE TKK Óvó- és Tanítóképző Tanszékkerik@ujs.sk | **Lánynevelés és női művelődés a 18-19. században**A lánynevelés és női művelődés történetének vizsgálata az elmúlt években világszerte sok új eredményt hozott. Számos forrásanyag és tématerület vár még feltárásra: a téma kutatásához a címben jelzett két évszázad nyomtatott és levéltári (részben digitalizált) forrásainak a kvalitatív módszerekkel (például: történeti forráselemzés, tartalomelemzés, képkutatás) történő feldolgozása, valamint az európai, a szlovák és magyar szakirodalom feltárása és értékelése jelenti az alapot. A lánynevelés és női művelődés történetének a diakrón kutatása, illetve a komparatisztikus szemlélettel elvégzett feltárások segítenek a témakör komplex értelmezésében.**Kulcsszavak:** nőnevelés; neveléstörténet; kvalitatív kutatásmódszertan; diakrón szemlélet; komparatisztika |
| **Dr. habil. PaedDr. Kinga Horváth, PhD.** SJE TKK Óvó- és Tanítóképző Tanszék horvathk@ujs.sk  | **Társas beilleszkedés és elfogadás az osztályközösségben**A disszertáció célja az **SNI-s tanulók társas integrációjának** és az **osztályközösség attitűdjének** vizsgálata az inkluzív oktatás kontextusában. A disszertáció vizsgálja az SNI-s tanulók osztályközösségbe való beilleszkedését, a társas elfogadásukat befolyásoló tényezőket, keresi a kapcsolat az osztályközösség attitűdje, az SNI-s tanulók társas helyzete, a tanári szemlétet és a tanulói eredményesség között.**Kulcsszavak:** SNI-s tanulók, társas kapcsolatok, osztályközösség, tanulói eredményesség, tanári szemlélet |
|  **prof. Dr. habil. Krisztián Józsa, PhD.** SJE TKK Óvó- és Tanítóképző Tanszékjozsak@ujs.sk  |  |
| **Dr. habil., PaedDr. Melinda Nagy, PhD.** SJE TKK Biológia Tanszék nagym@ujs.sk  | **Az oktatási folyamat és a tanulók napirendje az alapfokú oktatásban a neuropedagógia perspektívájából**A disszertációs munka célja az alapfokú oktatás tanítási folyamatának elemzése a neuropedagógia legújabb ismereteinek fényében, figyelembe véve a kronobiológia kutatási eredményeit is. A vizsgálat középpontjában az alapfokú oktatásban alkalmazott tanítási módszerek és formák, valamint a tanulók napirendjének kialakítására alkalmazott elvek állnak. Az empirikus kutatás egy kiválasztott alapiskolában fog megvalósulni. A vizsgálat során az alkalmazott oktatási módszerek és formák értékelése az érzékszervi stimuláció, az érzelmi bevonódás, a mozgásos aktivitások, a gyermekek biológiai szükségleteinek figyelembevétele, valamint további neuropedagógiai, neurodidaktikai és kronobiológia szempontok szerint történik. Az eredmények statisztikai módszerekkel kerülnek elemzésre, különös tekintettel a korrelációs kapcsolatok és más összefüggések feltárására a vizsgált mintában.**Kulcsszavak:** tanítási folyamat, neuropedagógia, tanítási módszerek és formák, napirend |
| **prof. Dr. Béla István Pukánszky, DSc.**SJE TKK Neveléstudományi Tanszékpukanszkyb@ujs.sk |  |
| **prof. Dr. András Németh, DSc.**SJE TKK Óvó- és Tanítóképző Tanszéknemetha@ujs.sk  |  |
| **prof. Dr. Péter Tóth, PhD.**SJE TKK Neveléstudományi Tanszéktothp@ujs.sk | **1. Tanulási stratégiák, stílusok és az önszabályozott tanulás*****Kulcsszavak*:** tanulási stratégia, tanulási stílus, metakogníció, önszabályozott tanulás*Annotáció*: A tanulás terén eltérő fejlettséggel és különböző sajátosságokkal rendelkezünk. Az előbbiek kifejezésére a tanulási képesség, illetve a tanulási kompetencia, míg az utóbbiakéra a tanulási stílus és a tanulási stratégia a leggyakrabban használt fogalom a neveléstudományban.A tanulási stílus, stratégia vagy módszer nem „skálaszerűen” veti össze az egyének tanulási jellemzőit, sajátosságait, hanem inkább tipizálja azokat. Különböző szempontok, például egyéni ismeretszerzési sajátosságok alapján állít fel csoportokat és ezek alapján sorolja be a tanulókat egyik vagy másik klaszterbe. E csoportok tanulási jellemzőkkel bírnak, amik megadják az oda tartozó tanuló tanulási sajátosságait. Ennek révén hasznos információkhoz juthat mind az egyén, vagyis az adott tanuló, mind pedig az őt tanító pedagógus. A tanulási stílus és a preferált tanulási stratégiák ismerete nagyban hozzájárul a tanulás önszabályozásához.A kutatás célja (1) átfogó irodalomkutatást folytatni a tanulási stratégiák és stílusok elméleteiről, valamint kapcsolatukról az önszabályozott tanulással, (2) alkalmas mérőeszközöket kiválasztani, adaptálni általános vagy középiskolás tanulók / egyetemi hallgatók ez irányú vizsgálatához, (3) a vizsgálatok révén modell felállítása, amely leírja a tanulási stratégiák, tanulási stílusok és az önszabályozott tanulás kapcsolatrendszerét, (4) módszertani ajánlások megfogalmazása pedagógusok és tanulók/hallgatók számára. **2. Szövegértési kompetencia fejlesztése a kisebbségi oktatásban*****Kulcsszavak*:** szövegértési kompetencia, kisebbségi környezet, olvasási szokások, szövegértés fejlesztése, módszertan*Annotáció*: A z- és alfa-generációs fiatalok szövegértési képessége, ahogy azt a PISA felmérések is igazolják, jelentős mértékben elmarad az elvárttól. Ennek hátterében az áll, hogy kevesebbet és rövidebb szövegeket olvasnak csak el. Az pedig, hogy a kisebbségi lét milyen hatással van a szövegértési kompetencia kialakulására, illetve fejlődésére további problémákat von maga után.A kutatás kontextusát a kisebbségi és többségi oktatási dimenzió adja. Meg kell vizsgálni azokat a háttértényezőket, mint például a családi hátteret (családi anamnézis segítségével), az iskolák sokféleségének hatását, az anyanyelv szerepét, a kulturális változókat stb., amelyek hatással lehetnek a szövegértési kompetencia fejlettségére.A kutatás arra a kérdésre keresi a választ, hogy (1) a kisebbségi magyar nyelv oktatására miként hat a többségi/államnyelv oktatása, (2) milyen tényezők befolyásolják a Kárpát-medencei magyar kisebbségi tanulók szövegértési képességének fejlettségét, (3) hogyan és milyen mértékben jelenik meg egy határon túli régió magyar tannyelvű iskoláinak alsó tagozatos tantervében a szövegértési kompetencia fejlesztése, (4) mely tantárgyak keretein belül és miként fejleszthető a szövegértési kompetencia. |
| **PaedDr. Diana Borbélyová, PhD.**SJE TKK Óvó- és Tanítóképző Tanszékborbelyovad@ujs.sk | **1. A reziliencia fejlesztésének lehetőségei az első osztályos tanulók beilleszkedési problémáinak megelőzése kapcsán**Az alapiskola első évfolyamában dolgozó pedagógusok szakmai kihívásainak egyikét képezi a tanulók lelki egészségének megőrzése és ápolása, illetve az azzal kapcsolatos megelőzési stratégiák gyakorlati alkalmazása. A gyermek lelki egészségének megóvása szempontjából az óvoda- iskola átmenet időszaka nagyon fontos életszakasznak számít. Az alkalmazkodás időszakában a szakemberek nagy jelentőséget tulajdonítanak a nehézségekkel való megbirkózás képességének, a reziliencia fejlesztésének, hiszen a gyermek az iskolakezdést követően kihívásokkal néz szembe, melyek nem megfelelő kezelése szorongást válthat ki nála, vagy sikertelenséghez vezethet. A reziliencia az akadályokkal való rugalmas megbirkózás képessége, annak érdekében, hogy sikereket érjünk el a hosszan tartó és ismétlődő kihívást jelentő életesemények ellenére is. A munka célja a reziliencia, és az iskolai alkalmazkodás közti kapcsolat feltárása és elemzése, illetve a tanulók rezilienciájának növelésére irányuló program kidolgozása, majd annak megvalósítása pedagógiai kísérlet keretén belül.***Kulcszavak*:** reziliencia, óvoda- iskola átmenet, iskolai beilleszkedés, beilleszkedési problémák, pedagógiai kísérlet.**2. Reziliencia és iskolai teljesítmény összefüggése az alapiskolás tanulóknál**Az iskolai tanulmányok kapcsán a szakemberek nagy jelentőséget tulajdonítanak a nehézségekkel való megbirkózás képességének, hiszen a tanuló az iskolában kihívásokkal néz szembe, melyek nem megfelelő kezelése szorongást válthat ki nála, vagy sikertelenséghez vezethet. A reziliencia az akadályokkal való rugalmas megbirkózás képessége, annak érdekében, hogy sikereket érjünk el a hosszan tartó és ismétlődő kihívást jelentő életesemények ellenére is. A lelki ellenálló képesség elősegíti a sikeres alkalmazkodást, enyhíti a stressz negatív hatásait és lehetővé teszi a változásokkal szembeni adaptív megküzdést. A munka célja a nemzetközi és hazai rezilienciaelméletekből kiindulva a reziliencia és az iskolai teljesítmény összefüggéseinek elemzése, valamint a reziliencia vizsgálatára alkalmas mérőeszköz kidolgozása, vagy adaptálása. ***Kulcsszavak***: reziliencia, alapiskola, iskolai teljesítmény. |
| **doc. dr. univ. Agáta Csehiová, PhD.** SJE TKK Óvó- és Tanítóképző Tanszék csehiovav@ujs.sk  | **Néphagyományok, népszokások, népzene és helyük, szerepük a szlovákiai magyar kisebbségi közoktatásban a 21. században****Annotáció:** A disszertációs munka célja feltérképezni, feldolgozni azokat a néphagyományokat és népszokásokat, amelyek a szlovákiai magyar népi és népzenei kultúra értékeit képezik. Kvalitatív módszerek eszközletével, illetve releváns hazai és nemzetközi szakirodalom alapján feltárni azokat, egyrészt fogalmi és tartalmi szempontból. Másrészt feltárni helyüket és szerepüket a szlovákiai Állami Oktatási Program tükrében. Az empirikus részben a vizsgált kulturális értékek feltérképezésére kerül sor, azok alkalmazására a szlovákiai magyar kisebbségi közoktatásban, az oktatás-nevelés különböző szintjein, az oktatási programokban. Az eredmények alapján (is) olyan jó gyakorlatok bemutatása, amelyek pozitívan befolyásolják a néphagyományok, népszokások ápolását, kulturális értékeink megőrzését a szlovákiai magyar kisebbségi közoktatásban a 21. században. **Kulcsszavak:** néphagyomány, népszokás, népzene, ünnepek, állami oktatási program, közoktatás, nevelés, hagyományápolás |
| **Dr. habil. PaedDr. György Juhász, PhD.**SJE TKK Kémia Tanszékjuhaszg@ujs.sk | **1. Az ember és a természet oktatási terület témaköreinek módszertani elemzése az alsó tagozatos oktatásban.**A dizertációs munkán belül az alsó tagozatos oktatás Állami Oktatási Programjával foglalkozunk majd, ezen belül az ember és a természet kölcsönös viszonyát vizsgáljuk majd. A kutatási részben új innovatív módszerek bevezetésével foglalkozunk az alsó tagozatos természetismereti témák esetében. Az Állami Oktatási Program keretein belül megvizsgáljuk az említett új innovatív oktatási módszerek lehetséges alkalmazását az Ember és a természet oktatási területen belül.**Kulcsszavak:** Állami Oktatási Program, oktatási terület, természetismeret, oktatási formák és módszerek, új innovatív oktatási módszerek.**2. A szlovákiai magyar középiskolai hálózat helyzetelemzése és fejlesztési lehetőségei.**A dizertációs munkán belül elemezzük a jelenlegi szlovákiai középiskolai hálózatot, amelyen belül a magyar tanítási nyelvű középiskolákra fókuszálunk. Megvizsgáljuk a jelenleg fennáló legiszlatív keretet és finanszírozási formákat, továbbá a pedagógiai irányítás, a nevelési-oktatási tevékenység minőségbiztosítása, valamint a középiskolák gazdálkodásának tárgyi-technikai háttere bebiztosításának államigazgatási hátterét.. A kutatás részeként felmérjük a középiskolák fenntartóinak, oktatóinak és diákjainak véleményét a középiskolák jelenlegi állapotáról és fejlesztési lehetőségeiről. Kiemelten foglalkozunk majd az általános iskola végzős évfolyamába járó tanulók szüleivel, és az ő rálátásukkal a gyermekük anyanyelvi továbbtanulásának lehetőségeivel a szlovákiai középiskolákban.**Kulcsszavak:** Állami Oktatási Program, szlovákiai középiskolai hálózat, anyanyelvű oktatás, az oktatás minőségének biztosítása, magyar tanítási nyelvű középiskolai hálózat fejlesztésének lehetőségei. |
| **PD Dr. phil. habil. Attila Mészáros** SJE TKK Német Nyelv és Irodalom Tanszék meszarosa@ujs.sk  | **1. A mesterséges intelligencia használatának attitűdvizsgálata egyetemi hallgatók körében**A kutatás célja az egyetemi hallgatók mesterséges intelligenciával (MI) kapcsolatos attitűdjeinek vizsgálata, különös tekintettel az oktatásban és a tanulásban való alkalmazásra. Elemzi, hogy a hallgatók milyen mértékben és milyen célokra használják az MI-alapú eszközöket, valamint milyen előnyöket és kihívásokat látnak bennük. A vizsgálat kitér a hallgatók MI-hez fűződő etikai, technológiai és pedagógiai megfontolásaira, valamint az egyetemi oktatók szerepére a technológia integrációjában. A kutatás kvalitatív és kvantitatív módszerekkel méri az MI-vel kapcsolatos elfogadottságot, a bizalom szintjét és a felhasználói szokásokat. Összehasonlítja a különböző tudományterületek hallgatóinak attitűdjeit, és feltárja az MI-használatot befolyásoló tényezőket. Az eredmények hozzájárulhatnak az egyetemi oktatás digitalizációjához, az MI-alapú eszközök hatékonyabb integrációjához és az oktatási stratégiák fejlesztéséhez. A kutatás segíthet a döntéshozóknak, oktatóknak és hallgatóknak abban, hogy tudatosabban és hatékonyabban használják az MI-t a felsőoktatásban. **Kulcsszavak:** mesterséges intelligencia, egyetemi hallgatók, attitűdvizsgálat, oktatás digitalizációja, MI-alapú eszközök, technológiai elfogadás, felsőoktatás.**2. IKT-kompetenciák fejlesztése a hazai és külföldi tanárképzésben. Összehasonlító kurrikulumelemzés**A kutatás célja a hazai és külföldi tanárképző programok IKT-kompetenciafejlesztésének összehasonlító elemzése. Vizsgálja, hogy a digitális technológiák milyen szerepet töltenek be a pedagógusképzésben, és milyen módszertani megoldásokkal támogatják az információs-kommunikációs technológiák alkalmazását. A tantervek elemzése révén feltárja a különböző országok oktatáspolitikai irányelveit, a képzési tartalmak eltéréseit és hasonlóságait. Kitér az elméleti és gyakorlati képzés arányára, valamint az IKT-kompetenciák mérésére és fejlesztésére szolgáló stratégiákra. A kutatás eredményei hozzájárulhatnak a tanárképzés modernizálásához és a nemzetközi jó gyakorlatok beépítéséhez. Külön figyelmet fordít az IKT-kompetenciák hatására a tanítási-tanulási folyamatban és a digitális pedagógia fejlődésére. A vizsgálat kiterjed az oktatók és hallgatók attitűdjeire is, amelyek befolyásolják az IKT-eszközök tanórai integrációját. **Kulcsszavak:** IKT-kompetencia, tanárképzés, kurrikulumelemzés, digitális pedagógia, oktatástechnológia, tantervi összehasonlítás, nemzetközi jó gyakorlatok, innováció.**3. Idegen nyelvek oktatása a hagyományos és a Waldorf-tanárképzésben. Összehasonlító kurrikulumelemzés**A kutatás célja az idegen nyelvek oktatásának összehasonlító elemzése a hagyományos és a Waldorf-tanárképzésben. Vizsgálja, hogy a két képzési modell milyen pedagógiai és didaktikai elvekre épül, és hogyan befolyásolják ezek a nyelvoktatás módszertanát. Különös figyelmet fordít az alkalmazott tantervekre, a tanári szerepre, a nyelvtanítási stratégiákra és az értékelési módszerekre. Elemezi, hogy a Waldorf-pedagógia holisztikus szemlélete milyen hatással van a nyelvelsajátítás folyamatára, valamint hogy a hagyományos tanárképzés milyen innovációkat integrál a nyelvoktatásba. A kutatás feltárja az idegen nyelvek tanításában megjelenő különbségeket és közös elemeket, valamint ezek hatását a tanulók nyelvi fejlődésére. A tanulmány hozzájárulhat a nyelvtanárképzés modernizálásához és a különböző pedagógiai modellek közötti párbeszéd előmozdításához. Az eredmények segíthetnek a nyelvtanítás hatékonyságának növelésében és a tanárképzési programok fejlesztésében.**Kulcsszavak:** idegennyelv-oktatás, Waldorf-pedagógia, hagyományos tanárképzés, kurrikulumelemzés, nyelvpedagógia, alternatív oktatás, tanítási módszerek, nyelvelsajátítás. |
| **Mgr. Katarína Szarka, PhD.** SJE TKK Kémia Tanszék szarkak@ujs.sk  | **1. Naiv képzetek, mint az előzetes tudás forrásai****Annotáció:**A doktori értekezésben a hallgató általános elméleti áttekintést ad a naiv, alternatív és tévképzetekről, ill. a p-prímekről. Ismerteti a korosztály gondolkodásmódjának jellemző vonásait. Az empirikus kutatás középpontjában a kiválasztott természettudományos jelenség gyermeki elképzeléseinek elemzése áll és a naiv képzetek feltérképezése.**Kulcsszavak:** naiv elképzelések, alternatív képzetek, tévképzetek, természettudományos oktatás, természettudomány**2. A formatív (fejlesztő) értékelés alkalmazásával kapcsolatos tanári attitűd vizsgálat** **Annotáció:**A doktori értekezés a fenntartható értékelés és a fejlesztő formatív értékelés pedagógiai aspektusainak elméleti elemzésére fókuszál, amely a munka empirikus részének alapját képezik. Az empirikus kutatás középpontjában a fejlesztő értékelés alkalmazásával kapcsolatos tanári attitűd vizsgálatra és a pedagógiai gyakorlatukban való alkalmazásukra irányul.**Kulcsszavak:** fenntartható pedagógia, fenntartható értékelés, formatív értékelés |
| **doc. Péter Nagy, PhD.**SJE TKK Magyar Nyelv és Irodalom Tanszéknagyp@ujs.sk | **A populáris kultúra hatása az óvodás- és iskoláskorú gyerekek identitására**A populáris kultúra legfontosabb sajátosságai közé tartozik, hogy körülvesz bennünket, óhatatlanul is mindenkire hatást gyakorol. Számos popkultúra-kutató fogalmazta meg az utóbbi években, hogy ma már szinte lehetetlen olyan embereket találni a világon, akik ne lennének kitéve a tömegművészeteknek. Mivel a tömegkommunikációs lehetőségek kihasználása a popkultúra létalapjával függ össze, világszerte számos kutatás irányul arra, hogy miképpen jelennek meg a hétköznapi életben a különböző médiumok és médiatartalmak. A mindennapi élet szférájára és a részvételi kultúra működésére koncentráló kutatások eredményeiből kiindulva elkészíthető egy olyan doktori munka, amely az óvodás és alapiskolás gyerekek popkultúrához való viszonyát, ezzel párhuzamosan a tömegmédiumok élménykínálatát vizsgálja. Az említett jelenség elméleti feldolgozásán túl a dolgozat konkrét példák bemutatásával szemlélteti a környezet és az identitás összefüggéseit, nagy hangsúlyt fektetve arra, hogy milyen hatást gyakorolnak a popkulturális impulzusok a gyerekek azonosságtudatára és önképére. Mindez önállóan kidolgozott és elvégzett gyakorlati kutatással alapozható meg, amely az óvodák és az iskolák világán túl a gyerekek – kulturális értelemben vett – családi hátterének vizsgálatára is kiterjed.**Kulcsszavak:** populáris kultúra, tömegkommunikáció, médiatartalom, identitás, gyermekkultúra |
| **doc. PaedDr. Andrea Puskás, PhD.**Angol Nyelv és Irodalom Tanszékpuskasa@ujs.sk | **A tanulói autonómia fejlesztése az angol mint idegen nyelv órán és azon kívül**A tanulói autonómia, az önszabályozott tanulás és az egész életen át tartó tanulási készségek fejlesztése a figyelem középpontjában álltak az elmúlt évtizedekben, és jelenleg is központi szerepet játszanak azokban a szakmai diskurzusokban, amelyek azt próbálták körüljárni, miként tehetjük sikeresebbé az idegen nyelvek tanulását és tanítását hatékonyabb tanulási módszerek, formák segítségével és a tantermen kívüli tanulási lehetőségek megragadásával. A disszertáció fő célja a tanulói autonómia, a tanulói meggyőződések és motiváció, valamint az idegennyelv-tanulás hatékonysága közötti kapcsolat vizsgálata. A disszertáció szerzője feldolgozza az önszabályozott tanulás elméleti keretét, megvizsgálja a tanulói autonómia javításának hatékony módjait, az autentikus anyagok és tanulási források szerepét, valamint bemutat egy kipróbált eszköztárat és konkrét ötleteket a tanulói autonómia javítására egy konkrétan kiválasztott célcsoport számára az angol mint idegen nyelv oktatásának keretében. A szerző vizsgálni fogja mind a tanárok, mind a tanulók attitűdjét, valamint a tanulói autonómia fejlesztésében betöltött szerepüket.**Kulcsszavak:** tanulói autonómia, önszabályozott tanulás, élethosszig tartó tanulás, tanulói meggyőződések, motiváció, angol mint idegen nyelv |
| **doc. PaedDr. Patrik Šenkár, PhD.**Szlovák Nyelv és Irodalom Tanszéksenkarp@ujs.sk | **1. A gyermekekkel és az ifjúsággal folytatott tanórán és iskolán kívüli foglalkozások pedagógiai-didaktikai vonatkozásai**A iskolán kívüli tevékenység az alap vagy középiskolás diákokkal az iskola épületein és területén kívül zajló tevékenység (kirándulás, könyvtárlátogatás, természetiskola, sítanfolyam, kulturális rendezvény, nevelési koncert, versenyen való részvétel, előadás vagy diákbemutató, stb.). A tanórán kívüli tevékenységek közé tartozik például a diákok felkészítése különböző versenyekre, a diákoknak szóló konkrét tevékenységek előkészítése és szervezése, projektek megvalósítása, szakkörtevékenység, stb. Ezek a tevékenységek a 21. században (is) fontos részét képezik a gyermekek és az ifjúság nevelésének, ill. oktatásának, mert segítik az egyéb szükséges ismeretek, készségek, szokások megszerzését, megszilárdítását. A disszertációs munka a tanórán és iskolán kívüli tevékenységek különféle (válogatott) formáival foglalkozik elméleti és gyakorlati (modell) alapon; érvényes országos jogszabályi irányelvekre épül és regionális (egy meghatározott – kiválasztott – mintaiskolára érvényes) sajátosságokon keresztül vezet pedagógiai-didaktikai elemzésekhez, következtetésekhez és ajánlásokhoz e tevékenységek említett formáira vonatkozóan a pedagógus, ill. a diák szemszögéből.**Kulcsszavak:** pedagógia, oktatás, gyermekek és fiatalok, tanórán kívüli tevékenység, didaktikai szempont **2. Mentorálás a pedagógiai alkalmazott szakmai fejlődésében a Nyelv és Kommunikáció művelődési terület hátterében**A mentorálás támogatás, motiváció, szakmai és személyiségi erősségek keresése. Olyan folyamat, amely a jelenlegi iskolai környezetben különösen fontos és előnyös. A mentor a tanár partnere, egyfajta kísérő, ideális esetben maga is tanár. A mentorálás különböző formákat ölthet az iskolákban: lehet olyan kapcsolat, ahol külső mentor kíséri a tanárt, tanár a másik tanárt vagy a tanár a diákot. A disszertációs munka – általános szinten – a mentorálás mindezen formáit követi. A mentor szerepének azonosításán alapul, aki tulajdonképp ténylegesen átadja szakmai tapasztalatait és egyfajta know-how-ját, amelyet saját pedagógia gyakorlata alatt szerzett. Olyan általános és egyedi helyzeteket, körülményeket, megközelítéseket határoz meg, melyek – optimális esetben – a vázolt folyamatok keretein belül hozzák a várt hatást. Ezzel egyidejűleg elmélyül minden érdekelt fél tudása; felismerésre kerülnek az erősségek és a gyengeségek. A disszertáció a figyelmet (a mentorálás általánosságainak feltárása után) a jelenlegi alapiskola irányába összpontosítja. A Nyelv és Kommunikáció művelődési területen belül konkretizálja a mentorálás "beszivárgását" a mindennapi gyakorlatba. Ezek mellett hasznos pontosan megérteni, hogy egy adott (specifikus) nevelési-oktatási folyamatban mi a mentor és a mentorált szerepe. A disszertációs munka fontos célja, hogy a mentorált személy/tanító/tanuló feltárja lehetőségeit, személyes/személyiségi erőforrásait, ill. hogy a konkrét tanítási órákon különböző nézőpontokból vizsgálja meg a dolgokat. Főleg amiatt, hogy Szlovákiában egyre több olyan alapiskola van, amely tudatosítja, hogy a mentorálás olyan mozgatórugó, mely lehetővé teszi, hogy ezen intézményekben kellemesebb környezetet alakítsanak ki és jobb eredményeket érjenek el a pedagógusokkal és a tanulókkal. Végeredményben a mentor és a mentorált ezen sokrétű tevékenységének különféle konkretizációi adják a dolgozat gyakorlati részének jelentős részét.**Kulcsszavak:** pedagógia, mentorálás, nemzetiségi oktatás, elemzés, Nyelv és Kommunikáció művelődési terület |
|  |  |